
PRODUKTRESUMÉ

for

Disulfiram "Macure", tabletter

0.	D.SP.NR.
34512

1.	LÆGEMIDLETS NAVN
Disulfiram "Macure"

2.	KVALITATIV OG KVANTITATIV SAMMENSÆTNING
Hver tablet indeholder 200 mg disulfiram.

Hjælpestof(fer), som behandleren skal være opmærksom på: 
Hver tablet indeholder 32,8 mg lactose.
Dette lægemiddel indeholder mindre end 1 mmol (23 mg) natrium pr. tablet, dvs. det er i det væsentlige natriumfrit.

Alle hjælpestoffer er anført under pkt. 6.1.

3.	LÆGEMIDDELFORM
Tabletter

Hvide til råhvide, runde, flade, ikke-filmovertrukne tabletter med skrå kant, præget med "V" og "I" på hver side af delekærven på den ene side og uden præg på den anden side, med en diameter på 11 mm.

Tabletten kan deles i to lige store doser.


4.	KLINISKE OPLYSNINGER

4.1	Terapeutiske indikationer
Alkoholafhængighed. Disulfiram "Macure" anvendes som monoterapi eller som understøttende behandling i tillæg til andre former for behandling til voksne patienter med alkoholafhængighed.



4.2	Dosering og administration

Dosering

Egnede patienter må ikke have indtaget alkohol i mindst 24 timer og skal advares om, at en disulfiram-alkohol-reaktion er potentielt farlig (se pkt. 4.3, 4.4, 4.5, 4.8 og 5.1). Den præventive virkninger varer i op til 14 dage efter seponering af behandlingen. Det kan være gavnligt at tage Disulfiram "Macure" under overvågning af en sundhedsperson, et familiemedlem eller en ven.

En almindelig startdosis er 200-400 mg to til tre gange om ugen.
En almindelig vedligeholdelsesdosis er 100-200 mg dagligt eller 600-800 mg to gange ugentligt.

Nogle patienter kan have behov for en højere dosis eller hyppigere dosering for at behandle alkoholafhængighed.
Dosen skal helst tages om morgenen, men hvis dette forårsager træthed, kan dosen tages om aftenen.

Særlige populationer

Nedsat leverfunktion
Disulfiram er kontraindiceret hos patienter med svært nedsat leverfunktion (se pkt. 4.3). Der kan ikke gives nogen specifikke dosisanbefaling til patienter med let til moderat nedsat leverfunktion. Disulfiram bør anvendes med forsigtighed hos patienter med leversygdom. Leverfunktionen bør overvåges under behandling (se pkt. 4.4).

Nedsat nyrefunktion
Dosisjustering er generelt ikke nødvendig, men der tilrådes forsigtighed og klinisk overvågning ved moderat til svært nedsat nyrefunktion.

Ældre
Ældre patienter kan have øget følsomhed over for de kardiovaskulære effekter af disulfiram-alkohol-reaktionen. Behandling bør derfor initieres med forsigtighed og under relevant klinisk supervision.

Pædiatrisk population

Der er ingen relevant brug af Disulfiram "Macure" i den pædiatriske population.

Administration
Disulfiram "Macure" 200 mg tabletter er kun til oral administration.

4.3	Kontraindikationer
· Overfølsomhed over for disulfiram eller over for et eller flere af hjælpestofferne anført i pkt. 6.1.
· Svær kardiovaskulær sygdom
· Svær psykisk lidelse
· Psykose
· Svært nedsat leverfunktion
· Nyligt alkoholforbrug

4.4	Særlige advarsler og forsigtighedsregler vedrørende brugen
Der bør udvises forsigtighed ved:
· Lægemiddelinduceret hepatitis i anamnesen
· Nedsat nyrefunktion
· Diabetes mellitus
· Kroniske lungesygdomme
· Epilepsi
· Psykose i anamnesen
· Hypotyreoidisme
· Hyperthyroidisme
· Hjerneskade

Levereffekter og forsigtighedsregler
Disulfiram er kontraindiceret hos patienter med svært nedsat leverfunktion og bør anvendes med forsigtighed til patienter med let til moderat nedsat leverfunktion og kun efter en individuel benefit-risk-vurdering.

I tilfælde af levercirrose kan disulfirams metabolisering til den aktive metabolit være nedsat, hvilket kan resultere i nedsat eller fraværende disulfiram-alkohol-reaktion.

Disulfiram kan i sjældne tilfælde forårsage svær leverskade, sandsynligvis på grund af en immunologisk betinget overfølsomhedsreaktion (se pkt. 4.8). Risikoen er størst efter 1-3 måneders behandling. Ved hurtig seponering er skaderne sædvanligvis reversible. Koagulationsfaktorer, aminotransferaser og basiske fosfataser bør måles inden behandlingsstart. Efter behandlingsstart bør aminotransferaser måles hver 14. dag i de første 3 måneder og derefter mindst hver 3.-6. måned. Ved forhøjede aminotransferaser bør målingen gentages snarest, og hvis værdien overstiger referenceniveauet tre gange, skal disulfiram seponeres. Forhøjet ASAT/ALAT ved behandlingsinitiering er ikke en kontraindikation, men skyldes sandsynligvis et overforbrug af alkohol. ALAT/ASAT falder, hvis behandlingen med disulfiram håndteres korrekt. Hvis behandlingen med disulfiram initieres med forhøjet ALAT/ASAT, skal disse værdier monitoreres med øget hyppighed.

Ved symptomer på hepatitis (appetitløshed, træthed, utilpashed, kvalme, feber, kløe, gulsot, mørkfarvet urin, lys fæces) skal disulfiram seponeres og leverfunktionen kontrolleres. Patienten skal informeres om straks at søge læge ved ovenstående symptomer.

Der kan forekomme unormal leverfunktion selv ved fravær af kliniske symptomer.

Perifer neuropati
Stop behandlingen, hvis der forekommer neuropatiske symptomer.

Neuropsykiatriske virkninger
Undgå hos patienter med psykose; monitorer humør/kognitiv status. Neuropsykiatriske reaktioner kan forekomme ved højere terapeutiske doser, især hos følsomme personer. Monitorer for tidlige tegn på humørforandringer eller kognitive forandringer.



Hudreaktioner
Disulfiram og dets metabolitter kan virke som haptener, hvilket kan føre til allergisk kontaktdermatitis eller urticaria. Patienterne skal rådes til at rapportere alle former for hududslæt eller overfølsomhedsreaktioner. Behandlingen seponeres, hvis sådanne reaktioner forekommer.

Immuneffekter
Ikke-kliniske studier indikerer, at disulfiram har immunmodulerende aktivitet. Den kliniske relevant er uvis. Der rådes til forsigtighed hos patienter med autoimmunsygdomme, indtil der foreligger flere data.

Vurdering før behandling
Før initiering af behandlingen skal der udføres relevante undersøgelser for at vurdere patientens egnethed. Disulfiram må ikke administreres i en periode hvor patienten indtager alkohol.

Undgå alkohol
Alkohol må ikke indtages under behandling og i op til 14 dage efter seponering, da disulfiram hæmmer metaboliseringen af ethanol, hvorved acetaldehyd ophobes i kroppen (se pkt. 5.1). Det kan resultere i en disulfiram-ethanol-reaktion med symptomer som anført i pkt. 4.8. Der har i sjældne tilfælde været dødsfald efter indtagelse af alkohol under behandling.
Patienterne skal advares om, hvor uforudsigelig og potentielt alvorlig denne reaktion kan være. Skjulte alkoholkilder (f.eks. hostesaft, saucer, tonika, barbersprit, parfume og eau de toilette, aerosolspray) kan indeholde tilstrækkeligt ethanol til at fremprovokere en reaktion. Der tilrådes forsigtighed med øl og vin med lavt indhold af alkohol og “alkoholfri” øl og vin.

Natriumindhold
Dette lægemiddel indeholder mindre end 1 mmol (23 mg) natrium pr. tablet, dvs. det er i det væsentlige natriumfrit.

4.5	Interaktion med andre lægemidler og andre former for interaktion

Alkoholholdige produkter
Disulfiram blokerer metaboliseringen af alkohol og fører til ophobning af acetaldehyd i blodet. Se pkt. 4.8 for yderligere oplysninger om disulfiram-alkohol-reaktionen.

Lægemidler, som påvirker disulfiram-alkohol-reaktionen
Intensiteten af disulfiram-alkohol-reaktionen kan forstærkes af amitriptylin.
Chlorpromazin mindsker visse komponenter i disulfiram-alkohol-reaktionen, men kan øge den samlede intensitet af reaktionen.
Disse interaktioner er farmakodynamiske og er et resultat af modulering af den fysiologiske reaktion på acetaldehydophobning og ikke ændringer i metaboliseringen af disulfiram.

Benzodiazepiner
Disulfiram hæmmer metaboliseringen af visse benzodiazepiner som chlordiazepoxid og diazepam og forstærker derved den sedative effekt. Interaktionen er ikke set for oxazepam.
Benzodiazepiner kan mindske disulfiram-alkohol-reaktionen.

Lægemidler, hvis metabolisering hæmmes af disulfiram
Disulfiram hæmmer metaboliseringen af mange lægemidler, som omdannes i leveren (f.eks. phenytoin, theophyllin og warfarin), hvorved deres virkning forstærkes. Dosisjustering kan være nødvendig.
Dyrestudier har indikeret lignende hæmning af metaboliseringen af pethidin, morfin og amfetaminer.
Disulfiram hæmmer oxidationen og den renale udskillelse af rifampicin.

Hepatotoksiske lægemidler
Der tilrådes forsigtighed, når disulfiram administreres samtidig med andre kendte hepatotoksiske stoffer (f.eks. isoniazid, methotrexat, paracetamol i høje doser, visse antiretrovirale midler eller azolholdige svampemidler), da additiv leverrisiko ikke kan udelukkes.

4.6	Fertilitet, graviditet og amning

Graviditet
Der er ingen eller utilstrækkelige data fra anvendelse af disulfiram til gravide kvinder. Der er observeret reproduktionstoksicitet i dyrestudier (se pkt. 5.3).

Amning
Disulfiram og/eller dets metabolitter kan blive udskilt i human mælk. Der foreligger ingen data om udskillelse af disulfiram i human mælk. Ud fra generelle fysiokemiske egenskaber kan overførsel til brystmælk ikke udelukkes. Der kan potentielt være virkninger på centralnervesystemet og leveren hos det ammede barn og risiko for disulfiram-ethanol-reaktion (DER). En risiko for nyfødte/spædbørn kan ikke udelukkes. Amning skal ophøre under behandling med Disulfiram "Macure".

Fertilitet
Der er ikke observeret nogen negativ indvirkning på fertiliteten under klinisk brug. Der er ingen evidens for disulfiraminduceret infertilitet hos mennesker.

4.7	Virkning på evnen til at føre motorkøretøj og betjene maskiner
Ikke mærkning.
Disulfiram "Macure" påvirker i mindre grad evnen til at føre motorkøretøj og betjene maskiner. Der kan imidlertid forekomme bivirkninger som døsighed, forvirring eller træthed. Patienterne skal sikre sig, at de ikke er påvirket, før de fører motorkøretøj eller betjener maskiner.

4.8	Bivirkninger

Bivirkningsliste
Bivirkninger og unormale laboratorieresultater, som er rapporteret spontant og observeret i kliniske forsøg, er anført nedenfor efter systemorganklasse, hyppighedskategori og i faldende rækkefølge efter grad inden for hver hyppighedskategori. Følgende betegnelse og hyppigheder er anvendt: meget almindelig (≥1/10), almindelig (≥1/100 til <1/10), ikke almindelig (≥1/1000 til <1/100), sjælden (≥1/10.000 til <1/1000), meget sjælden (<1/10.000) og ikke kendt (kan ikke estimeres ud fra forhåndenværende data).



	Systemorgan-klasse
	Meget almindelig
	Almindelig
	Ikke almindelig
	Sjælden
	Meget sjælden
	Ikke kendt

	Psykiske forstyrrelser
	
	
	humørsvingninger, irritabilitet
	
	
	psykotiske reaktioner (herunder af skizofrenilignende karakter), depression, paranoia, mani, nedsat libido

	Nervesystemet
	
	hovedpine
	perifer neuropati
	
	
	døsighed (under initial behandling), optikusneuritis, encefalopati

	Mave-tarm-kanalen
	
	kvalme, opkastning, dyspepsi
	
	
	
	

	Lever og galdeveje
	
	
	
	
	forhøjede leverfunktionstal, hepatitis
	hepatocellulær leverskade, lægemiddelinduceret leverskade (dødelige tilfælde rapporteret)

	Hud og subkutane væv
	
	
	allergisk dermatitis, udslæt
	
	
	

	Almene symptomer og reaktioner på administrationsstedet
	
	træthed (under initial behandling)
	
	
	
	



Beskrivelse af udvalgte bivirkninger
De neurologiske bivirkninger er sandsynligvis dosisafhængige (gentagne doser på omkring 500 mg dagligt). Bivirkningerne forekommer sædvanligvis efter flere måneders behandling og er langsomt reversible.

Tobaksrygning synes at prædisponere for optikusneuritis.

De dermatologiske bivirkninger er sandsynligvis allergisk betingede, hvorfor behandling med Disulfiram "Macure" bør seponeres.

Leverskader er sædvanligvis reversible, men dødsfald som følge af levernekrose er beskrevet. Symptomerne forekommer efter et par ugers til flere måneders behandling. Disulfiram "Macure" skal seponeres omgående. Se også punkt 4.4.
Psykiske symptomer er delvist dosisafhængige og ses hovedsageligt hos patienter med tidligere depression eller skizofreni. Symptomerne udløses sandsynligvis af øget dopaminaktivitet som følge af hæmning af dopamin-beta-hydroxylase (se pkt. 4.5).

Disulfiram-alkohol-reaktion
Disulfiram hæmmer acetaldehyddehydrogenase irreversibelt. Indtagelse af ethanol under behandling med disulfiram vil føre til ophobning af acetaldehyd, hvilket betragtes som den væsentligste faktor i disulfiram-alkohol-reaktionen. Symptomerne på disulfiram-ethanol-reaktioner udvikles sædvanligvis inden for 5-30 minutter efter eksponering for ethanol og varer i 30-120 min., alt efter dosis og den indtagne mængde alkohol. Symptomerne kan være alvorlige og livstruende.



Disulfiram-alkohol-reaktionen er karakteriseret ved:
· Intens vasodilatation i ansigtet og på halsen resulterende i rødme, øget kropstemperatur, svedtendens, kvalme, opkastning, pruritus, urticaria, angst, svimmelhed, hovedpine, sløret syn, dyspnø, palpitationer og hyperventilation.
· I alvorlige tilfælde kan der forekomme takykardi, hypotension, respirationsdepression, brystsmerter, QT-forlængelse, ST-depression, arytmier, koma og konvulsioner.
· Sjældne komplikationer kan være hypertension, bronkospasme og methæmoglobinæmi.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering

Overdosering af disulfiram
Disulfiram alene har en relativt lav akut toksicitetsprofil. De fleste patienter vil udvikle symptomer inden for de første 12 timer, men der har været rapporter om klinisk forværring, som var forsinket i flere dage, efter en overdosis, med langsom rekonvalescens og potentielle langvarige senfølger.
Den kliniske præsentation er på linje med den systemorganklassebaserede hyppighedstabel, som dækker bivirkninger i mave-tarm-kanalen, bivirkninger i centralnervesystemet, psykiske, hepatiske, dermatologiske og neuropatiske bivirkninger og disulfiram–alkohol-reaktion-relaterede bivirkninger og inkluderer seponeringsprofilen.

Symptomer:
· Mave-tarm-kanalen: Kvalme, opkastning, mavesmerter, diarré.
· Centralnervesystemet: Døsighed, delirium, hallucinationer og letargi.
· Kardiovaskulære/autonome: Takykardi, takypnø, hypertermi og hypotension.
· Neuromuskulære: Hypotoni kan være fremtrædende, især hos børn, og senereflekserne kan være nedsat.
· Metaboliske: Hyperglykæmi, leukocytose, ketose (ofte ude af proportion med graden af dehydrering) og methæmoglobinæmi har været rapporteret.
· Svære tilfælde: Kan progrediere til kardiovaskulært kollaps, koma og konvulsioner.
· Sjældne komplikationer: Sensorimotorisk neuropati, EEG-abnormaliteter, encefalopati, psykose og katatoni, som kan vise sig flere dage efter overdosen. Dysartri, myoklonus, ataksi, dystoni og akinesi kan også forekomme. Bevægelsesforstyrrelser kan være relateret til direkte toksisk virkning på basalganglierne.

Håndtering
Behandlingen skal være symptomatisk, og observation anbefales. Understøttende behandling bør være tilgængelig, og foranstaltninger til at modvirke hypotension kan være nødvendige.
Ventrikeltømning og/eller aktivt kul kan overvejes ved overdosering af disulfiram. Svær opkastning kan nødvendiggøre intravenøs administration af væske.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Midler mod alkoholafhængighed. ATC-kode: N07BB01.

Virkningsmekanisme
Disulfiram udøver sin præventive virkning gennem irreversibel hæmning af aldehyddehydrogenase (ALDH2), hvilket fører til ophobning af acetaldehyd efter indtagelse af ethanol. I fravær af ALDH-aktivitet blokeres ethanolmetaboliseringen, og det intracellulære niveau af acetaldehyd stiger, hvilket frembringer den karakteristiske disulfiram-alkohol-reaktion (DAR) med rødmen, takykardi og hypotension. Da ethanol absorberes hurtigt fra mave-tarm-kanalen, forekommer acetaldehydophobningen hurtigt ved allerede eksisterende ALDH-hæmning. Kontrollerede provokationsstudier og klinisk erfaring viser konsekvent, at indtræden af reaktionen observeres inden for 5–30 minutter efter indtagelse af alkohol.

Disulfiram hæmmer også dopamin-beta-hydroxylase, hvilket reducerer noradrenalinsyntesen, og hepatiske mikrosomale oxidaser med blandet funktion, som er ansvarlige for metaboliseringen af mange lægemidler. Disse virkninger kan forstærke effekterne af samtidigt administrerede stoffer, der metaboliseres ad disse veje.

Klinisk virkning
Disulfirams kliniske virkning er stærkt afhængig af patientcompliance og -supervision, hvor den terapeutiske fordel primært ses i superviserede, randomiserede kontrollerede forsøg.

5.2	Farmakokinetiske egenskaber

Absorption
Efter administration er absorptionen hurtig, men variabel. Disulfiram gennemgår omfattende first pass-metabolisme, og systemisk eksponering er primært karakteriseret ved dets metabolitter.

Fordeling
Fordelingen sker primært til nyrer, bugspytkirtel, lever, tarme og fedt. På grund af sin høje fedtopløselighed og omfattende vævsbinding forbliver disulfiram og dets metabolitter i adipøst væv og understøtter en længerevarende farmakodynamisk virkning.
Disulfiram og dets nøglemetabolitter udviser høj proteinbinding, især til albumin.

Biotransformation
Disulfiram metaboliseres hurtigt til diethyldithiocarbaminsyre, hvilket yderligere omdannes til thiocarbamatmetabolitter, herunder den aktive forbindelse S-methyl-N,N-diethyldithiocarbamat. S-methyl-N,N-diethyldithiocarbamat når den maksimale plasmakoncentration ca. 4 timer efter dosering med en rapporteret halveringstid på 10–22 timer.
Det konjugeres med glucuronsyre, oxideres til sulfat, metyleres og nedbrydes til diethylamin og carbondisulfid.

Elimination
Disulfiram gennemgår omfattende metabolisering efter oral administration. De resulterende metabolitter elimineres hovedsageligt som carbondisulfid i udåndingsluften og i mindre omfang i urinen, primært som glucuronidkonjugater af diethyldithiocarbamat og metabolitter. Metabolitternes persistens og den irreversible hæmning af aldehyddehydrogenase bidrager til den langvarige farmakologiske virkning, som kan vare i op til 1–2 uger efter seponering af behandlingen.

5.3	Non-kliniske sikkerhedsdata
Ud fra bibliografiske non-kliniske data er der ikke identificeret nye målorganer i dyremodeller ud over dem, der er kendt fra klinisk erfaring.
Non-kliniske data viser indtrængen i centralnervesystemet af aktive metabolitter og hæmning af dopamin-β-hydroxylase, hvilket stemmer overens med rapporterede bivirkninger på centralnervesystemet hos mennesker.
Disulfiram anses ikke som genotoksisk eller karcinogent ud fra mængden af evidens.
I dyrestudier er der, ved doser som generelt forbindes med toksicitet, men som imidlertid betragtes som klinisk relevante ud fra allometrisk skalering, observeret udviklingsmæssige effekter på afkommet, herunder øget embryoresorption hos rotter og mus og nedsat hjernevægt hos marsvin. Dyrestudier indikerer placental overførsel af disulfirammetabolitter med påviselige niveauer i fostervæv. Der er også observeret ændret føtal metalfordeling i dyremodeller. Generelt tyder data fra litteraturen på embryotoksiske virkninger uden tydelig evidens for teratogenicitet.
Dyredata vedrørende disulfiram og fertilitet er begrænsede, men tilgængelige studier indikerer blandede virkninger uden nogen konsekvent fertilitetsrisiko, men dosis og timing synes at være vigtige.


6.	FARMACEUTISKE OPLYSNINGER

6.1	Hjælpestoffer
Mikrokrystallinsk cellulose
Lactose
Stearinsyre
Natriumstivelsesglycolat
Silica, kolloid vandfri
Magnesiumstearat

6.2	Uforligeligheder
Ikke relevant.

6.3	Opbevaringstid
30 måneder

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

6.5	Emballagetype og pakningsstørrelser
[bookmark: _Hlk155272767]OPA/Alu/PVC-Alu-blister i æske med 50 tabletter.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.
Disulfiram kan udgøre en risiko for vandlevende organismer. Lægemidler må ikke smides i afløbet eller skraldespanden; ubrugte tabletter afleveres via retursystemer.

7.	INDEHAVER AF MARKEDSFØRINGSTILLADELSEN
Macure Pharma ApS
Hejrevej 39
2400 København NV

8.	MARKEDSFØRINGSTILLADELSESNUMMER (-NUMRE)
73576

9.	DATO FOR FØRSTE MARKEDSFØRINGSTILLADELSE
2. oktober 2026

10.	DATO FOR ÆNDRING AF TEKSTEN
-

